TUFขอหมื่นล. ลดหนี้ปั๊มปันผล
“ไทยยูเนี่ยนฯ” เพิ่มทุน 1 หมื่นล้านบาท ใช้หนี้เงินกู้ MWB กด ดี/อี เหลือ 0.8 เท่า กลับมาจ่ายปันผล 50% ของกำไรสุทธิ
7 มี.ค. 2555

“ไทยยูเนี่ยนฯ” เพิ่มทุน 1 หมื่นล้านบาท ใช้หนี้เงินกู้ MWB กด ดี/อี เหลือ 0.8 เท่า กลับมาจ่ายปันผล 50% ของกำไรสุทธิ
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า คณะกรรมการบริษัทมีมติให้เพิ่มทุนจดทะเบียนจาก 999,186,550 หุ้น เป็น 1,202 ล้านหุ้น โดยการออกหุ้นเพิ่มทุนจำนวน 202,813,450 หุ้น เสนอขายให้กับผู้ถือหุ้นเดิมและผู้ถือหุ้นที่ได้รับหุ้นจากการใช้สิทธิของหุ้นกู้แปลงสภาพ ในสัดส่วน 5 หุ้นเดิมต่อ 1 หุ้นใหม่ ราคาเสนอขายหุ้นละ 50 บาท โดยบริษัทจะได้เงินจากการเพิ่มทุนทั้งสิ้นประมาณ 1 หมื่นล้านบาท 
“การเพิ่มทุนครั้งนี้เพื่อช่วยลดหนี้สินของบริษัทอันเกิดจากการซื้อกิจการ MWB โดยจะทำให้ฐานะการเงินแข็งแกร่งขึ้น อัตราหนี้สินต่อทุน (ดี/อี) ลดลงจาก 1.44 เท่า เหลือ 0.8 เท่า และทำให้บริษัทกลับมาจ่ายปันผลได้ในอัตราปกติ คือ ไม่ต่ำกว่า 50% ของกำไรสุทธิได้อีกครั้ง นอกจากนี้ยังเป็นการเตรียมความพร้อมเพื่อรองรับการลงทุนในอนาคตด้วย ซึ่งการเพิ่มทุนดังกล่าวส่งผลกระทบต่อราคาหุ้นในตลาด 4.82% และส่งผลกระทบต่อส่วนแบ่งกำไรของผู้ถือหุ้นเดิมประมาณ 17.33% 
ด้านราคาหุ้น TUF ทรุดลงแรงรับข่าวเพิ่มทุนทันที โดยร่วงลงไปลึกถึง 62.25 บาท ก่อนเด้งขึ้นมาปิดที่ระดับ 65 บาท ลดลง 4 บาท หรือ 5.80% มูลค่าซื้อขาย 916 ล้านบาท หลังเพิ่งขึ้น XD ปันผลหุ้นละ 0.65 บาท เมื่อวันที่ 5 มี.ค.ที่ผ่านมา